RAPORTUL
Ministrului Finanţelor privind rezultatele 

activităţii ministerului în anul 2007 

şi sarcinile pentru anul 2008, prezentat la şedinţa lărgită
 a Colegiului Ministerului Finanţelor la 1 februarie 2008

Anul 2007, rezultatele căruia le vom discuta astăzi, a fost unul foarte important în contextul realizării obiectivelor strategice de dezvoltare a ţării noastre. Ca autoritate financiară principală a statului, Ministerul Finanţelor şi-a desfăşurat activitatea astfel încît să contribuie maximal la executarea Programului de activitate a Guvernului pe anii 2005-2009, program menit să asigure o reală creştere economică şi socială a Republicii Moldova. În pofida unor dificultăţi, atît de ordin extern, cum ar fi aprecierea dramatică a preţurilor la resursele energetice şi piedicile în calea exporturilor moldoveneşti, cît şi celor cu caracter natural, seceta dezastruoasă, rezultatele obţinute de ţara noastră în anul 2007 sînt, în mare parte,  îmbucurătoare.

Pe acest fon neprielnic al condiţiilor anului 2007, totuşi, ritmul de creştere economică şi-a confirmat durabilitatea, iar investiţiile în economie au crescut considerabil atît cantitativ, cît şi calitativ.  

Conform estimărilor în anul 2007 volumul investiţiilor străine directe nete se cifrează în proporţie de 12 % din PIB, în comparaţie cu 7 % în 2006. Se atestă o stabilizare în dezvoltarea industrială a ţării.

Aceste succese, precum şi o serie întreagă de alte realizări obţinute de societatea noastră în anul de referinţă, îşi găsesc originea în ritmul înalt de promovare a reformelor structurale - angajamente benevol asumate de ţara noastră în cadrul diferitor programe strategice interne şi de parteneriat, cum ar fi Planul RM-UE, Acordul cu FMI, Provocările Mileniului, etc. Dovadă a recunoaşterii performanţelor ţării noastre în materie de promovare a reformelor o servesc aprecierile acestor organisme internaţionale, precum şi preferinţele şi facilităţile acordate Republicii Moldova de către acestea în ultimii ani. Cît face numai regimul comercial preferenţial oferit de către UE ţării noastre, facilitarea regimului de vize, etc.

Totodată, principala provocare a fost rata înaltă a inflaţiei. Acţiunile reuşite în reducerea inflaţiei din semestrul I al anului 2007 au fost subminate de secetă, care a cauzat majorarea preţurilor la produsele alimentare, aşa cum a fost şi în alte ţări din regiune. Va fi necesară continuarea eforturilor pentru a reduce inflaţia sub 10 % în anul 2008.
Transferarea, pînă la finele anului 2007, a conturilor bancare CNAS, CNAM şi bugetelor UAT de la băncile comerciale în contul unic trezorerial al Ministerului Finanţelor este menită să susţină eforturile Băncii Naţionale în reducerea lichidităţii excesive pe piaţă şi deci, un control mai bun asupra inflaţiei. În acelaşi timp, convertirea planificată a datoriei Guvernului faţă de Banca Naţională în valori mobiliare de stat în trimestrul I al anului curent îi va oferi băncii centrale un instrument suplimentar pentru gestionarea lichidităţii.
Tot în acest scop este orientată şi activitatea săptămînală a Comitetului de Gestionare a Lichidităţii, creat din reprezentanţii Ministerului Finanţelor, Băncii Naţionale, CNAS şi CNAM.

Pe parcursul anului s-a lucrat intens şi asupra fortificării procesului de planificare bugetară. În acest scop, s-a elaborat Cadrul de cheltuieli pe termen mediu (2008-2010). Acest proces s-a caracterizat atît prin extinderea aplicării elementelor de analiză şi planificare strategică a cheltuielilor publice, cît şi prin implicarea mai largă a autorităţilor publice în elaborarea bugetelor pe programe.

Astfel, în planificarea strategică pentru anii 2008-2010 au fost implicate 7 sectoare: învăţămîntul, ocrotirea sănătăţii, protecţia socială, agricultura, cultura, turismul şi apărarea naţională, cu 3 mai multe ca în anul 2006.

Măsurile de politică şi administrare fiscală şi-au găsit realizare, în mare parte, prin legile pentru modificarea şi completarea unor acte legislative nr.111-XVI din 27 aprilie 2007 şi nr.177-XVI din 20 iulie 2007. Prin aceste legi s-au introdus modificări în legislaţia fiscală cu adevărat revoluţionare, care prevăd: 

introducerea cotei 0 a impozitului pe venitul persoanelor juridice; 

diminuarea presiunii fiscale asupra persoanelor fizice; 

amnistia arieratelor fiscale;

restituirea TVA aferente investiţiilor capitale efectuate pe termen lung în localităţile rurale, altele decît investiţii cu destinaţie locativă şi investiţiilor în mijloace de transport; 

liberalizarea reglementărilor privind legalizarea capitalului.

Începînd cu 1 ianuarie 2007 au fost puse în aplicare Titlul IX al Codului fiscal „Taxele rutiere” şi legea pentru punerea în aplicare a Titlului IX al Codului fiscal.

Ca şi anii precedenţi, anul 2007 poate fi cu siguranţă considerat de succes pentru Ministerul Finanţelor, în materie de activitate legislativă. Au fost elaborate şi promovate un şir întreg de proiecte de legi, hotărîri de Guvern, cu adevărat importante pentru dezvoltarea multidimensională a ţării. Nu mă voi referi la toate, doar că voi menţiona aprobarea de către Parlament a noilor legi cu privire la activitatea de audit, a contabilităţii şi a asociaţiilor de economii şi împrumut. Aceste acte legislative stabilesc baza pentru promovarea reformei în aceste domenii, foarte importante pentru economia Republicii Moldova şi mai ales pentru capacitatea ei de a se integra în circuitul economic internaţional – fapt vital în condiţiile globalizării. S-a reuşit pe parcursul anului nu numai de a promova aceste legi, dar şi de a demara procesul de implementare în practică, fiind elaborate şi promovate un şir de acte normative însoţitoare. Trecerea în următorii ani la Standardele internaţionale de Contabilitate si Audit, implică o consolidare a eforturilor autorităţilor statale pentru asigurarea succesului acestei reforme şi este clar că rolul decisiv şi responsabilitatea majoră ne aparţine nouă, ca minister abilitat cu funcţii în domeniu.

În anul 2007 am continuat activităţile legate de negocierea şi încheierea Convenţiilor cu privire la evitarea dublei impuneri şi prevenirii evaziunii fiscale la impozitele pe venit, acorduri foarte importante din punct de vedere al atragerii investiţiilor în Republica Moldova. Astfel, pe parcursul anului s-au aflat pe rolul Ministerului Finanţelor 20 de asemenea acorduri, la diferite etape de promovare, începînd de la negociere şi pînă la punerea în aplicare. Este necesar şi în anul 2008 să continuăm această activitate, astfel ca să reuşim încheierea unor asemenea Convenţii cu majoritatea statelor potenţiale surse de investiţii pentru Republica Moldova.
Nu pot să nu remarc activitatea ministerului nostru în procesul de elaborare şi promovare a Strategiei Naţionale de Dezvoltare. Alături de Ministerul Economiei şi Comerţului specialiştii noştri au fost implicaţi de la bun început în acest exerciţiu major de planificare strategică şi consider că anume participarea noastră eficientă la acest proces asigură realismul şi relevanţa   în materie de asigurare financiară a acestui document, menit să ghideze activităţile societăţii noastre pe următorii ani.  Totodată, este clar că una din sarcinile principale ale noastre în procesul de implementare a Strategiei Naţionale de Dezvoltare este activitatea comună cu alte autorităţi statale pentru identificarea şi atragerea resurselor financiare pentru acoperirea integrală  a măsurilor prevăzute în acest document. 
Cu referire la administrarea fiscală. Activităţile din acest domeniu au fost orientate la realizarea măsurilor ce contribuie la simplificarea controlului fiscal, sistematizarea şi previzibilitatea acţiunilor organului fiscal, precum şi la contracararea evaziunilor fiscale.

În scopul executării iniţiativelor Preşedintelui Republicii Moldova promovate prin Legea nr.111-XVI din 27 aprilie 2007, au fost elaborate regulamente şi instrucţiuni privind modul de legalizare a capitalului, reformarea impozitării şi amnistia fiscală, care au fost difuzate investitorilor, mass-media, autorităţilor publice centrale, etc.

Mizăm că prevederile Legii nr.111-XVI din 27 aprilie 2007 vor dinamiza ritmurile de creştere economică în anul 2008 şi anii următori.
În scopul implementării treptate a sistemului de impozitare asupra bunurilor imobiliare în funcţie de valoarea acestora, pe parcursul anului  a fost implementată prima etapă de impozitare a bunurilor imobiliare cu destinaţie locativă din municipii şi oraşe.

Pentru a facilita regimul depunerii dărilor de seamă fiscale, în anul 2007 s-au întreprins măsuri pentru implementarea Sistemului Informaţional Automatizat „e-Declaraţii”, sistem bazat pe tehnologii informaţionale performante. În cadrul acestui sistem, s-a elaborat  portalul oficial şi cel intern al Serviciului Fiscal de Stat şi, la momentul de faţă, se finalizează integrarea cu Sistemul Informaţional al Serviciului Fiscal.

Pentru   ne-admiterea activităţii întreprinderilor delicvente încă de la momentul formării acestora, pe parcursul anului s-a înăsprit monitorizarea administrării TVA, utilizînd pîrghiile eficiente recomandate în acest sens, atît pe plan internaţional, cît şi intern.  

În anul 2007 a continuat implementarea activităţilor Proiectului Managementul Finanţelor Publice, scopul căruia constă în perfecţionarea metodologiilor de elaborare şi executare a bugetului, modernizarea sistemului trezorerial şi fortificarea sistemului controlului intern şi auditului intern în sectorul public. În acest context au fost elaborate versiunile iniţiale ale tuturor componentelor clasificaţiei bugetare şi a proiectului Planului de conturi al evidenţei contabile în sectorul bugetar,    s-au iniţiat procedurile pentru achiziţionarea şi implementarea  Sistemului Informaţional Integrat de Management Financiar.  

O componentă a Proiectului Managementul Finanţelor Publice şi, respectiv, o prioritate în domeniul finanţelor este crearea şi implementarea unui sistem de control intern şi audit intern public modern şi eficient. În anul de raport, activităţile din domeniul dat au fost îndreptate spre realizarea Concepţiei sistemului de control intern şi audit intern în sectorul public. A demarat implementarea treptată în practică a managementului financiar şi controlului intern. La acest capitol am găzduit un For internaţional la care au participat 22 de ţări. 
La capitolul Foruri internaţionale nu putem trece cu vederea evenimentele petrecute la Chişinău şi ghidate de Ministerul Finanţelor în luna iunie 2007. Mă refer la şedinţa anuală a Grupului olandez al statelor Membre a FMI şi Băncii Mondiale, precum şi şedinţa anuală a Băncii Mării Negre pentru Comerţ şi Dezvoltare. Atît gradul înalt de organizare, cît şi rezultatele acestor foruri semnificative pentru Republica Moldova pe plan intern şi extern, pot fi cu siguranţă înscrise în activul Ministerului Finanţelor.
Întru consolidarea disciplinei financiare, pe parcursul anului de gestiune, a continuat dezvoltarea sistemului trezorerial, precum şi perfecţionarea procedurilor de executare a bugetului. S-a lucrat în direcţia informatizării procedurilor financiare, astfel, au fost elaborate şi implementate diverse programe şi aplicaţii informaţionale care permit asigurarea unei comunicaţii electronice rapide şi sigure în domeniul finanţelor publice.

Situaţie pozitivă s-a atestat în domeniul de activitate a întreprinderilor de stat şi societăţilor pe acţiuni cu cota statului în capitalul social. Veniturile din vînzări ale acestor unităţi economice din an în an se află în creştere. În comparaţie cu anul precedent, veniturile din vînzări s-au majorat cu 20,4 %, inclusiv la întreprinderile de stat cu 24,8 % şi la societăţile pe acţiuni – cu 17,4 %. Totodată, s-a mărit cu 2 % şi numărul unităţilor economice care au obţinut profit, în timp ce  numărul celor care au înregistrat pierderi s-a micşorat cu 15,6 %.

La bugetul de stat au fost încasate dividende aferente cotei de participare a statului în societăţile pe acţiuni în sumă de 207,8 mil.lei, ce este de peste 1,5 ori mai mult decît în anul 2006. Totodată, pentru prima dată, întreprinderile de stat au defalcat profit net la bugetul de stat, în sumă de 45,4 mil.lei.

Pentru o mai bună monitorizare a unităţilor economice, Ministerul Finanţelor întocmeşte şi prezintă trimestrial ministerelor şi agenţiilor de specialitate informaţia privind analiza situaţiei economico-financiare şi a riscurilor fiscale la întreprinderile şi societăţi pe acţiuni subordonate. 

În pofida faptului că în domeniul dat s-au atins anumite rezultate pozitive, aici mai avem rezerve în eficientizarea activităţii lor. 

După cum este cunoscut, una dintre funcţiile de bază ale ministerului şi organelor subordonate este asigurarea executării bugetului ţării.
Eforturile depuse în acest scop în anul de raport s-au soldat cu rezultate pozitive. În primul rînd, s-a reuşit îndeplinirea sarcinilor de colectare a veniturilor, iar nivelul de valorificare la cheltuieli a fost superior nivelului anului precedent.

Astfel, la bugetul public naţional au fost acumulate venituri în sumă de 22,2 miliarde lei, ceea ce constituie 101 % faţă de prevederile anuale, iar comparativ cu anul 2006, au fost acumulate suplimentar 4,4 miliarde lei, adică un spor de 24,6 %.

Cu referire la bugetul de stat, sarcina de colectare a veniturilor a fost realizată la nivel de 100,4 % din prevederi, fiind acumulate venituri mai mult ca în anul 2006 cu 2,9 miliarde lei sau cu 26 %.

Din suma totală a veniturilor bugetului public naţional, 54,9% revin veniturilor administrate de Serviciul Fiscal de Stat, 37,2% – veniturilor administrate de Serviciul Vamal, restul – de alte structuri statale. Sarcina de colectare a veniturilor de către organele fiscale, prevăzută pentru anul 2007, a fost realizată la nivel de 101,4 %, iar de către organele vamale - la nivel de 100,3 %.

Sub aspect teritorial, cel mai înalt nivel de realizare a sarcinii de acumulări interne la bugetul public naţional e înregistrat în raioanele: Briceni şi Ocniţa cu cîte 107 %, Nisporeni – 106,6 %, Glodeni – 104,9 %, Orhei – 104,4 %, Drochia – 103,8 %, Edineţ – 103,7 %, Străşeni – 103,1 %. 

După efectuarea operaţiunilor de anulare a restanţelor fiscale, la situaţia din 1 ianuarie 2008 acestea au constituit 585,5 mil.lei, dintre care la bugetul de stat - 317 mil.lei, bugetele unităţilor administrativ-teritoriale - 139,8 mil.lei, bugetul asigurărilor sociale de stat - 126,7 mil.lei şi fondurile asigurărilor obligatorii de asistenţă medicală - 2 mil.lei, fiind în descreştere faţă de 1 august 2007, data fixării restanţelor după implementarea Legii nr.111-XVI din 27 aprilie 2007.  
Cît priveşte efectuarea cheltuielilor bugetare, aici este cazul de subliniat, că cu toate că acestea au fost la nivel superior anului precedent, nici pe o componentă a bugetului public naţional, acestea n-au fost realizate în măsura parametrilor integrali prevăzuţi (bugetul de stat – 98,3%, bugetele unităţilor administrativ-teritoriale – 94,4%, bugetul asigurărilor sociale de stat – 99,3% şi fondurile obligatorii de asistenţă medicală – la nivel de 95,1% din prevederi). Aceasta se întîmplă din cauza practicii beneficiarilor de mijloace de la buget de a lăsa procedurile de achiziţii pentru sfîrşitul anului, care din păcate a fost caracteristică şi anului 2007. 
Partea de cheltuieli a bugetului de stat pe toate componentele s-a executat în sumă de circa 14,2 miliarde lei, sau cu 3,2 miliarde lei sau 29 % mai mult, ca în anul 2006. Chiar dacă pe componentul de bază nivelul executării este de 99,7 %, nivelul executării pe celelalte componente, după cum am mai menţionat,  lasă mult de dorit.

În componenţa cheltuielilor totale ale bugetului de stat, partea preponderentă revine cheltuielilor de ordin social-cultural, care constituie 37,9 % şi care, în comparaţie cu anul 2006, s-au majorat cu circa 1,1 miliarde lei sau cu 24,5 %.
Din bugetul de stat, pentru finanţarea asistenţei medicale persoanelor asigurate de către stat, a fost alocată suma de 1,2 miliarde lei sau cu 19,3 % mai mult faţă de anul precedent. Tot în creştere sînt şi transferurile de la bugetul de stat către bugetul asigurărilor sociale de stat pentru plata pensiilor, alocaţiilor, compensaţiilor şi ajutoarelor prevăzute conform legislaţiei, care au constituit în valoare nominală – 791,7 mil.lei.

De rînd cu acestea, pentru finanţarea măsurilor prevăzute în programele naţionale de sănătate  a fost alocată suma de 255,6 mil.lei, ceea ce este cu 38,5 % mai mult faţă de anul 2006.

Pentru asigurarea alimentaţiei copiilor, din instituţiile de învăţămînt din bugetul de stat au fost efectuate cheltuieli în suma de 53,5  mil.lei, cu 14,6 mil.lei sau 37,6 % mai mult faţă de anul 2006.

Comparativ cu anul 2006, s-a majorat şi suma cheltuielilor de ordin economic, cu 85,9 %, şi a constituit 2 miliarde 469,3 mil.lei sau 17,4 % din totalul cheltuielilor bugetului. 

La capitolul finanţarea investiţiilor capitale, situaţia este mai bună în comparaţie cu anii precedenţi. Pentru finanţarea investiţiilor capitale de la bugetul de stat au fost valorificate circa 1,4 miliarde lei, ce constituie 98,1 % din prevederile anuale şi este cu 391,4 mil.lei sau cu 40,2 % mai mult decît în anul 2006. 

Din suma totală a cheltuielilor pentru investiţii capitale, circa 31,5 % sau 429,4 mil. lei au fost direcţionate pentru gospodăria drumurilor; 20,6 % sau 281,5 mil. lei - pentru reţelele de gaze; 11 % sau  150,1 mil. lei - pentru obiective din gospodăria comunală. 

Totodată, din contul investiţiilor capitale de la bugetul de stat pentru realizarea Programului Naţional „Satul Moldovenesc” au fost direcţionate mijloace în sumă de 774,7 mil.lei sau 56,8 % din suma totală a investiţiilor capitale valorificate.

Cu toate acestea, în domeniul gestionării investiţiilor capitale la majoritatea autorităţilor administraţiei publice centrale şi locale se constată unele neajunsuri, care pereclitează buna funcţionare a sistemului.

Practic lipsesc structurile specializate în domeniul executării funcţiilor beneficiarului în construcţii capitale în componenţa Ministerului Educaţiei şi Tineretului, Ministerului Culturii şi Turismului, Ministerul Agriculturii şi Industriei Alimentare, Aсademiei de Ştiinţe, ceea ce tărăgănează procesul de alocare a mijloacelor bugetare pentru aceste scopuri.  La nivel redus se execută aceste funcţii şi la nivel local, în special de către consiliile raioanelor Hînceşti, Cantemir, Dubăsari, Căuşeni, Criuleni, Sîngerei, Donduşeni, Făleşti, Consiliul  municipal Chişinău  şi alte.

O problemă rămîne existenţa sau admiterea datoriilor creditoare cu termenul de achitare expirat. Conform datelor operative, la finele anului 2007 acestea au constituit la bugetul de stat – 104 mil.lei şi la bugetele unităţilor administrativ-teritoriale – 138 mil.lei. În comparaţie cu sfîrşitul anului precedent, datoriile creditoare la bugetul de stat s-au diminuat cu 3 mil.lei, în timp ce la bugetele unităţilor administrativ-teritoriale acestea au crescut cu 41 mil.lei, inclusiv din contul datoriei Primăriei municipiului Chişinău faţă de SA „Termocom”, în sumă de 100 mil.lei, care a fost achitată la începutul anului curent. 

În sumă absolută, cele mai mari datorii sînt înregistrate la bugetele UTA Găgăuzia – 18,6 mil. lei, raionul Taraclia – 2 mil. lei, raionul Floreşti – 1,8 mil. lei, raionul Făleşti  – 1,4 mil. lei.

Anul 2007 s-a caracterizat printr-o conlucrare şi colaborare mai bună cu organele publice centrale şi locale. Au fost organizate seminare şi întruniri cu autorităţile publice centrale şi locale pe chestiunile ce ţin de particularităţile elaborării şi executării bugetului şi altor chestiuni de interes comun. 
Cu referinţă la disciplina executivă şi controlul executării documentelor în aparatul Ministerului Finanţelor, e de menţionat că aceasta este la un nivel superior anilor precedenţi. Numărul documentelor aflate la control a crescut de la 2974 în anul 2006 la 3243 – în 2007, totodată, ponderea celor cu termenul de executare depăşit s-a redus de la 13,3 % la 11,3 %. În majoritatea cazurilor, termenul de executare a acestor documente constituind 1-2 zile. 

Conform Programului Naţional de implementare a Planului de Acţiuni RM-UE, pentru anul 2007 la Ministerul Finanţelor   s-a lucrat asupra realizării a 26 de măsuri, dintre care au fost realizate 11 măsuri, 9 măsuri fiind cu caracter permanent de realizare, iar în proces de finalizare sînt 5 măsuri.

În ceea ce priveşte Planul măsurilor de bază ale activităţii Ministerului Finanţelor pe anul 2007, din 46 măsuri şi acţiuni, 6 n-au fost îndeplinite din motivul stabilirii prin acte normative a altor termene de realizare.

Pe parcursul anului au fost convocate 18 şedinţe ale Colegiului Ministerului Finanţelor, în cadrul acestora au fost examinate şi adoptate 45 decizii referitoare la diverse aspecte ale activităţii ministerului şi organelor subordonate. 

Referitor la sarcinile nemijlocite ale Ministerului Finanţelor pentru anul 2008, în afară de menţinerea ritmurilor de promovare a reformelor, aşi evidenţia următoarele, ca fiind extrem de importante:

Una imediată, pentru trimestrul I curent, este elaborarea Cadrului de cheltuieli pe anii 2009-2011, coerent cu obiectivele strategice ale Strategiei Naţionale de Dezvoltare. Document, ce urmează  a fi desăvîrşit şi extins. Concomitent, pornind de la obiectivele politicii bugetar-fiscale pentru această perioadă, urmează să facem propunerile corespunzătoare de modificare şi completare a legislaţiei existente. 

Tot în prima jumătate a anului curent, trebuie să elaborăm Planul strategic de dezvoltare a Ministerului Finanţelor pe termen mediu, ca document principal de planificare, finanţare, monitorizare şi raportare.

Anul 2008 este un an important pentru corelarea legislaţiei în domeniul finanţelor publice locale la cadrul legislativ privind descentralizarea administrativă. Într-un termen optim trebuie să promovăm proiectul de lege privind finanţele publice locale, dar şi să mediatizăm reformele în acest domeniu.

O altă sarcină destul de serioasă este crearea cadrului normativ necesar implementării noilor legi a contabilităţii şi privind activitatea de audit. 

Anul curent este important pentru Serviciul Fiscal de Stat, care va trebui să asigure implementarea Strategiei de dezvoltare a Serviciului Fiscal de Stat. 

Sarcina primordială rămîne nu numai asigurarea executării integrale a bugetului pe anul 2008, dar  şi supraîmplinirea lui pentru realizarea unor măsuri şi cheltuieli inevitabile, care au apărut după aprobarea bugetului, cum ar fi cheltuielile pentru acţiunile consacrate Anului Tineretului şi multe altele.

După cum vedeţi, avem, foarte multe de făcut si în anul 2008. 
La sfîrşitul anului trecut, a fost aprobat Planul măsurilor de bază ale activităţii Ministerului Finanţelor pe anul 2008, care va fi modificat reieşind din propunerile şi sugestiile apărute în cadrul şedinţei de astăzi. Sper că vom reuşi cu toţii să atingem obiectivele trasate în aceste planuri chiar dacă, evident, vom întîlni şi unele obstacole în atingerea lor.

